**PRAVILNIK O KRITERIJIMA ZA DONOŠENJE OCJENE IZ VLADANJA**

Vladanje učenika je ponašanje učenika na nastavi i drugim oblicima odgojno-obrazovnog rada. Sukladno čl. 72. stavak 5. Zakona o odgoju i obrazovanju u osnovnoj i srednjoj školi, opisne ocjene iz vladanja su uzorno, dobro i loše.

**UZORNO**

**Učenik uzornog ponašanja aktivan je u nastavnom procesu, odgovaran i savjestan u radu, spreman na suradnju s učenicima i učiteljima. Poštuje dogovorena pravila, primjereno se ponaša, izbjegava konfliktne situacije, ima razvijenu kulturu ponašanja, pristojno se ponaša izvan škole (terenska nastava i sl.) te poštuje pravila timskoga rada.**

**DOBRO**

**Učenik dobrog ponašanja povremeno je aktivan je u nastavnom procesu, odgovaran i savjestan u radu, spreman na suradnju s učenicima i učiteljima. Povremeno poštuje dogovorena pravila, povremeno ometa učenike i učitelje u radu, ali prihvaća odgovornost i popravlja svoje ponašanje, ne izbjegava konfliktne situacije, ima izrečenu Opomenu ...**

**LOŠE**

**Učenik lošeg ponašanja učestalo krši Kućni red škole te razredna i druga pravila. Učenik je neodgovaran i nesavjestan u radu, nije spreman na suradnju s učenicima i učiteljima te učestalo ometa druge učenike i učitelje u radu. Tijekom godine izrečena mu je pedagoška mjera (Ukor i Strogi ukor), no i nakon izricanja mjere učenik nije prihvatio odgovornost za svoje ponašanje te ga nije promijenio**.

Pri ocjenjivanju vladanja učenika razrednik/ca dužni su voditi računa o individualnim osobinama učenika/ce, posebno o njihovim karakternim i emocionalnim osobinama, te o njihovim obiteljskim prilikama.

**Područja praćenja ponašanja učenika su:**

1. Odnos prema radu

2. Odnos prema učenicima

3. Odnos prema učiteljima i ostalim djelatnicima škole

4. Odnos prema školskoj imovini te društvenom i prirodnom okružju

5. Odnos prema zdravstvenoj zaštiti

1. **Odnos prema radu**

|  |  |  |
| --- | --- | --- |
| **uzorno** | **dobro** | **loše** |
| - redovito pohađa nastavu i ostale aktivnosti i nema neopravdanih izostanaka | - učenik ima izrečenu mjeru opomenu zbog neopravdanih izostanaka (do 14 sati) | - učenik ima izrečenu mjeru ukora ili strogog ukora zbog neopravdanih izostanaka |
| - primjeran odnos prema učenju i radu: na satu surađuje, uglavnom je aktivan i zainteresiran | - ima tri do četiri evidencije u kojima stoji kako ne prati i ometa nastavu | - ima više od četiri evidencije u kojima stoji kako ne prati i ometa nastavu |
| - poštuje dogovorena pravila | - ima četiri do šest evidencija  zbog nepoštivanja dogovorenih pravila | - ima više od šest evidencija  zbog nepoštivanja dogovorenih pravila |
| - izvršava dogovorene zadatke (nosi pribor, opremu…) | - povremeno ne izvršava dogovorene zadatke što je evidentirano četiri do šest puta | - ne izvršava dogovorene zadatke što je evidentirano više od šest puta |
| - prihvaća odgovornost za svoje postupke | - ponekad ne prepoznaje odgovornost za svoje postupke | - ne prihvaća odgovornost za svoje postupke |

1. **Odnos prema drugim učenicima**

|  |  |  |
| --- | --- | --- |
| **uzorno** | **dobro** | **loše** |
| - ne ometa druge učenike u praćenju nastave | - povremeno ometa druge učenike u praćenju nastave što je evidentirano četiri do šest puta | -učestalo ometa druge učenike što je evidentirano |
| - ne ugrožava sigurnost drugih učenika, ne vrijeđa, ne ismijava, ne prijeti, ne psuje drugim učenicima | - ima dvije do tri evidencija u kojima stoji kako ugrožava sigurnost drugih učenika,  vrijeđa, ismijava, prijeti ili psuje drugim učenicima | - ima više od tri evidencija u kojima stoji kako ugrožava sigurnost drugih učenika,  vrijeđa, ismijava, prijeti ili psuje drugim učenicima |
| - prihvaća odgovornost za svoje postupke u odnosima s drugim učenicima | - ponekad prebacuje krivicu na druge učenike | - često okrivljuje druge učenike za vlastite loše postupke |

**3. Odnos prema učiteljima i ostalim djelatnicima**

|  |  |  |
| --- | --- | --- |
| **uzorno** | **dobro** | **loše** |
| - pozitivno reagira na zahtjeve koje postavljaju učitelji (u skladu s pravnim propisima i Kućnim redom škole) | - oglušio se dva do tri puta na zahtjeve koje postavljaju učitelji (u skladu s pravnim propisima i Kućnim redom škole) | - negativno reagira na zahtjeve koje postavljaju učitelji i oglušio se više od tri puta na njih (u skladu s pravnim propisima i Kućnim redom škole) |
| - na primjeren način komunicira sa svim učiteljima i djelatnicima škole i uvažava njihove zahtjeve | - uvažava samo učitelje predavače i s njima komunicira na primjeren način, a ostale ne uvažava | - komunikacija s učiteljima i ostalim djelatnicima škole učestalo je neprimjerena, ne uvažava i ne poštuje učitelje |
| - ne ugrožava sigurnost učitelja i ostalih djelatnika škole | - više od jednom je upozoren, što je i evidentirano, zbog ugrožavanja sigurnosti učitelja i ostalih djelatnika | - svojim ponašanjem učestalo ugrožava svoju sigurnost, sigurnost učitelja i ostalih djelatnika |

**4. Odnos prema školskoj imovini te društvenom i prirodnom okružju**

|  |  |  |
| --- | --- | --- |
| **uzorno** | **dobro** | **loše** |
| - učenik čuva imovinu (učenika, škole, osobnu, društvenu…) | - više od jednom je evidentiran za uništavanje imovine (učenika, škole, osobnu, društvenu…) | - učestalo uništava imovinu (učenika, škole, osobnu, društvenu…) |
| - doprinosi ugledu škole u svim prigodama (susreti, ekskurzije, izleti, projekti,  priredbe…) | - ima dvije do tri evidencija u kojima stoji kako učenik narušava ugled škole | - ima više od tri evidencija u kojima stoji kako učenik narušava ugled škole |
| - poštuje zabranu unošenja zabranjenih sredstava u unutrašnji ili vanjski prostor škole | - oglušio se na zabranu unošenja zabranjenih sredstava u unutrašnji ili vanjski prostor škole, o čemu postoji evidencija | - učestalo krši zabranu unošenja zabranjenih sredstava u unutrašnji ili vanjski prostor škole, o čemu postoji evidencija |
| - poštuje različitosti, ima visok prag tolerancije i uvažavanja manjina | - kod učenika je evidentirano nepoštivanje različitosti, netolerancija i neuvažavanje manjina | - evidentirano učestalo nepoštivanje različitosti, netolerancija i neuvažavanje manjina |
| - prihvaća svoju odgovornost za svoje postupke prema imovini škole te društvenom i prirodnom okružju | - ima dvije do tri evidencija o neprihvaćanju odgovornosti za svoje postupke prema imovini škole te društvenom i prirodnom okružju | - ne prihvaća odgovornosti za svoje postupke prema imovini škole te društvenom i  prirodnom okružju |
| - posjeduje razvijenu ekološku svijest i ponaša se u skladu s tim | - ima djelomično razvijenu ekološku svijest | - nema razvijenu ekološku svijest |

**5.Odnos prema zdravstvenoj zaštiti**

|  |  |  |
| --- | --- | --- |
| **uzorno** | **dobro** | **loše** |
| U školu dolazi primjereno odjeven/a (ne nosi majice bez naramenica ili s tankim naramenicama, kratke hlačice, mini suknju, prozirnu, pripijenu i kratku odjeću, ne koristi se kozmetikom pretjerano i neprimjereno). | U školu ne dolazi primjereno odjeven/a (povremeno nosi majice bez naramenica ili s tankim naramenicama, kratke hlačice, mini suknju, prozirnu, pripijenu i kratku odjeću, ponekad se kozmetikom koristi pretjerano i neprimjereno); toleriraju se manja odstupanja uz prihvaćanje upozorenja na neprimjerenost. | U školu ne dolazi čist/a i uredan/a, uglavnom je neprimjereno odjeven/a (nosi majice bez naramenica ili s tankim naramenicama, kratke hlačice, mini suknju, prozirnu, pripijenu i kratku odjeću, neprestano se kozmetikom koristi pretjerano i neprimjereno). |
| Poštuje zabranu konzumiranja alkohola, duhanskih proizvoda i droge u unutrašnjem i vanjskom prostoru škole te u svim ostalim prigodama (terenska nastava, izleti, susreti i sl.). O saznanjima da to čine drugi učenici obavještava mjerodavne i počinitelje prijavljuje te im na taj način pruža potrebnu pomoć. | Povremeno ne poštuje zabranu konzumiranja alkohola, duhanskih proizvoda i droge u unutrašnjem i vanjskom prostoru škole te u svim ostalim prigodama (terenska nastava, izleti, susreti i sl.), ali o saznanjima da to čine drugi učenici nikome ne govori i počinitelje ne prijavljuje te im na taj način ne pruža potrebnu pomoć. | Ne poštuje zabranu konzumiranja alkohola, duhanskih proizvoda i droge u unutrašnjem i vanjskom prostoru škole te u svim ostalim prigodama (terenska nastava, izleti, susreti i sl.), ne obazire se na česta upozorenja i ne ostvaruje restituciju. |

* **U prostoru škole zabranjeno je svako neovlašteno audio ili video snimanje bez znanja i odobrenja osobe ili osoba kojih se snima.** Korištenje mobitela, pametnih satova i ostalih sličnih uređaja je zabranjeno ukoliko se ne koriste u obrazovne svrhe. Navedeno neprimjereno ponašanje smatra se kršenjem Kućnog red škole .

**UZORNO VLADANJE** ima učenik za kojega uz navedene kriterije vrijedi sljedeće: **Svi elementi kriterija ocjenjivanja su ocjenjeni uzorno.**

**DOBRO VLADANJE** ima učenik za kojega uz navedene kriterije vrijedi slijedeće: **Elementi kriterija ocjenjivanja djelomično su uzorni, a djelomično dobri (ako je i samo jedan element dobar, vladanje može biti dobro).**

**LOŠE VLADANJE** ima učenik za kojega uz navedene kriterije vrijedi slijedeće: **Ako je samo jedan element kriterija ocjenjivanja loš, na kraju godine vladanje će biti ocjenjeno lošim.**

Razrednik ima obavezu:

1. na početku nastavne godine (na 1. satu razrednika, tj. na 1. roditeljskom sastanku) upoznati javno sve učenike i roditelje s elementima i mjerilima ocjenjivanja vladanja učenika
2. na kraju nastavne godine (na zadnjem satu razrednika na kraju nastavne godine) javno zaključiti i priopćiti te obrazložiti ocjenu vladanja svakom učeniku, te u odgovarajuću rubriku Dnevnika rada za sat razrednika upisati „Javno zaključivanje i priopćavanje ocjena vladanja učenika“
3. redovito informirati roditelje o vladanju učenika, dogovarati i poduzimati mjere za unaprjeđivanje vladanja učenika te voditi brigu o tome da roditelj pravovremeno dobije informaciju koju će, i zbog čega, ocjenu vladanja imati njegovo dijete na kraju nastavne godine.

Ravnatelj Predsjednica Školskog odbora

Emil Božikov, prof. Ana Erak, dipl.učiteljica RN